Babelscape/SREDFM huggingface dataset:
Κουρτ Αχμέτ πασάς

Ο Κουρτ Αχμέτ πασάς ήταν κουρδικής καταγωγής, ο οποίος επί Τουρκοκρατίας διετέλεσε πασάς του Βερατίου της Αλβανίας.

Απέκτησε ιδιαίτερα μεγάλη ισχύ περί το 1760 όταν διορίστηκε από τον Σουλτάνο γενικός επόπτης ασφάλειας των δρόμων και των διαβάσεων, δηλαδή Δερβέναγας όπως αποκαλούνταν τότε στην Οθωμανική Αυτοκρατορία, των περιοχών Ηπείρου, Θεσσαλίας και της Στερεάς Ελλάδας. Την περίοδο εκείνη διεξήγαγε συνεχείς αγώνες και συγκρούσεις με τους κλέφτες και αργότερα και με τους αρματολούς των περιοχών αυτών. Σε κάποια από εκείνες τις επιχειρήσεις είχε συλλάβει και τον Αλή Τεπελενλή, τον οποίο άφησε στη συνέχεια ελεύθερο.

Αργότερα περιήλθε σε μεγάλη ένοπλη ρήξη με τον Αλή Πασά επειδή προτίμησε να κάνει γαμπρό της κόρης του τον Ιμπραήμ Μπέη της Αυλώνας, εναντίον του οποίου επιχείρησε εκστρατεία ο Αλή Πασάς για να τον εκδικηθεί. Κατά μία παράδοση λέγεται πως ο Κουρτ Αχμέτ πασάς πέθανε από τη θλίψη του όταν ο Αλή Πασάς διορίστηκε από την Υψηλή Πύλη δερβέναγας των ίδιων παραπάνω περιοχών.
Nevermore

Οι Nevermore είναι ένα αμερικάνικο συγκρότημα από το Σιάτλ των Ηνωμένων Πολιτειών, που ιδρύθηκε το 1991. Η μουσική τους χαρακτηρίζεται ως progressive metal, καθώς συνδύαζαν πολλά είδη όπως το heavy metal , το thrash metal, το neo-classical metal, το power metal, ακουστικές με ηλεκτρικές κιθάρες και ποικιλία φωνητικών. Ο ήχος παρουσιάζει επίσης στοιχεία death metal, όπως τα χαμηλά κουρδίσματα. Για να περιγραφεί καλύτερα η πολυπλοκότητα της μουσικής των Nevermore, έχουν χρησιμοποιηθεί όροι όπως "τεχνικό thrash metal" ή "μελωδικό thrash metal".
Cleonis pigra

thumb|200px|Εικ.1: Πλευρική όψη
thumb|200px|Εικ.2: Μπροστινή Όψη

Η Cleonis pigra (Κλεόνις πίγκρα) είναι κολεόπτερο από την οικογένεια Curculionidae και την υποοικογένεια Lixinae. Εσφαλμένα αναγράφεται κάποιες φορές και ως "Cleonis piger". Το γένος "Cleonis" περιλαμβάνει στην Ευρώπη μόνο δύο είδη, την "Cleonis pigra" και την "Cleonis sardoa". Στην Ελλάδα συναντούμε και τα δύο είδη. 

Το όνομα «Cleonis» προέρχεται από τη λέξη «κλέος», το λατινικό επίθετο «pigra» σημαίνει «αργά». Κάνει αναφορά στο γεγονός πως το έντομο κινείται αρκετά αργά.
Πάνθηρες Πατρών

Ο Α.Σ.Γ.Ε. Πάνθηρες Πατρών είναι αθλητικό σωματείο με έδρα την Πάτρα. Ιδρύθηκε το 2008 με χρώματα το μπλε και το μωβ. Σαν ουδέτερα χρώματα χρησιμοποιεί το γκρί το λευκό και το μαύρο.
Ντίνος Ψυχογιός

Ο Ντίνος Ψυχογιός (1915 - 1982) ήταν λαογράφος και ιστορικός.
Βασίλειος Στοά

Η Βασίλειος Στοά ήταν στοά στην αρχαία Αθήνα. Ήταν το πρώτο διοικητικό κτίριο της Αγοράς που βρισκόταν στα δεξιά από την κύρια βορειοδυτική είσοδο του χώρου, σύμφωνα με τον Παυσανία. Δίπλα της περνούσε ο αρχαίος «Δρόμος», γνωστός και ως «Οδός Παναθηναίων».
Στοά των Αθηναίων

Η Στοά των Αθηναίων ήταν στοά στο ιερό του Απόλλωνα στους Δελφούς. Ανεγέρθηκε από τους Αθηναίους, προς τιμήν των νικηφόρων μαχών τους.
Cardiophorus gramineus

Ο Cardiophorus gramineus (καρδιοφόρους γραμινέους) είναι κολεόπτερο από την οικογένεια Elateridae. Το γένος "Cardiophorus" εκπροσωπείται στην Ευρώπη με δύο υπογένη και περίπου 75 είδη, από τα οποία στην Ελλάδα συναντούμε σχεδόν τριάντα είδη. Πολλά από αυτά είναι ενδημικά στη Στερεά Ελλάδα, την Κρήτη ή σε μια ομάδα νησιών. 

Το όνομα «Cardiophorus» προέρχεται από τις λέξεις «καρδία» και «φορός» και κάνει αναφορά στο γεγονός πως το θυρεός δείχνει σαφή εικόνα καρδιάς ( Εικ. 1). Το λατινικό επίθετο «gramineus» δίνεται σε έντομα, που συναντούμε σε είδη αγρωστωδών.
Μάχη των Εθνών

Η Μάχη των Εθνών διεξήχθη το 451 μ.Χ. μεταξύ των Ούννων με ηγέτη τον Αττίλα και πολυεθνικών στρατευμάτων υπό την ηγεσία του Ρωμαίου στρατηγού Αέτιου και επί αυτοκρατορίας του Βαλεντινιανού Γ΄.
Δροσοχώρι Τρικάλων

Το Δροσοχώρι Τρικάλων είναι ένα ορεινό χωριό του δήμου Πύλης. Βρίσκεται στα Αθαμανικά Όρη, στην Πίνδο και περιβάλλεται από τις κορυφές Τσούκα (1500 μ), Τσάρτα (1400 μ) και Αυγό (2180 μ). Το καλοκαίρι ο πληθυσμός του υπερβαίνει τους 400 κατοίκους, ενώ το χειμώνα ερημώνει εντελώς. Χαρακτηριστικό μνημείο είναι η εκκλησία των Αγίων Αποστόλων, η οποία χτίστηκε το έτος 1867. Σημαντικότερες γιορτές είναι των Αγίων Αποστόλων Πέτρου και Παύλου (28, 29 Ιουνίου) και η Κοίμησις της Θεοτόκου (15 Αυγούστου).
Ζερμέν Γκρηρ

Η Ζερμέν Γκρηρ (αγγλικά: "Germaine Greer"), γεννημένη στη Μελβούρνη το 1939, είναι Αυστραλή συγγραφέας.

Σπούδασε στα πανεπιστήμια της Μελβούρνης και του Σίδνεϋ, ενώ το 1967 έλαβε διδακτορικό φιλολογίας από το Πανεπιστήμιο του Κέμπριτζ. Δίδαξε ως λέκτορας στο Πανεπιστήμιο του Γουόρικ. Το 1970 εξέδωσε το πρώτο βιβλίο της με τίτλο «Η γυναίκα ευνούχος» ("The Female Eunuch"), το οποίο γνώρισε μεγάλη επιτυχία, μεταφράστηκε σε πολλές γλώσσες και συζητήθηκε ευρύτατα.

Κατόπιν έζησε ένα διάστημα στην Ιταλία κι από το 1979 ώς το 1982 διεύθυνε το «Κέντρο Μελέτης της Γυναικείας Λογοτεχνίας» στην Τούλσα της Οκλαχόμα. Από το 1989 διετέλεσε ειδική λέκτορας και άτυπη έταιρος του Νιούχαμ Κόλετζ του Κέμπριτζ.
Ουζμπεκική γλώσσα

Η Ουζμπεκική γλώσσα (O‘zbek tili ή O'zbekcha σε Λατινικό αλφάβητο, Ўзбек тили ή Ўзбекча σε Κυριλλικό αλφάβητο, أۇزبېك ﺗﻴﻠی σε Αραβικό αλφάβητο) είναι μία Αλταϊκή γλώσσα και επίσημη γλώσσα του Ουζμπεκιστάν. Έχει περίπου 23.5 εκατ. ομιλητές και ομιλείται κυρίως από Ουζμπέκους στο Ουζμπεκιστάν και στην Κεντρική Ασία. Το λεξιλόγιο και η γραμματική της γλώσσας είναι πιο κοντινά στην Ουιγούρ γλώσσα, ενώ έχει επιρροές από την Περσική, την Ρωσική και την Αραβική γλώσσα. 

Η Ουζμπεκική γλώσσα θεωρείται άμεσος απόγονος της Τσανγκατάι γλώσσας. Γνώρισε μεγάλη ανάπτυξη κατά τη διάρκεια της κυριαρχίας των Τσανγκατάι Χαν και Ταμερλάνου, ενώ αναδείχθηκε από τον ποιητή Αλί-Σιρ Ναβάι κατά τον 15ο και 16ο αιώνα. Μέχρι τον 19ο αιώνα η γλώσσα χρησιμοποιούνταν σπάνια στην λογοτεχνία. Μέχρι το 1921, η Ουζμπεκική γλώσσα, μαζί με την Σαρτ θεωρούνταν δύο διαφορετικοί διάλεκτοι όμως, εκείνη τη χρονιά, ο όρος «Σαρτ» καταργήθηκε από την Σοβιετική κυριαρχία ως υποτιμητικός. Με αυτόν τον τρόπο, όλοι οι Τουρκικοί πληθυσμοί του Τουρκεστάν θα ονομάζονταν Ουζμπέκοι, αν και πολλοί από αυτούς δεν είχαν καταγωγή από την φυλή αυτή. Η γλώσσα περιέχει πολλά γλωσσικά δάνεια από την Περσική και την Αραβική γλώσσα.
Ναυμαχία του Ρίβερ Πλέιτ

Με τον όρο Ναυμαχία του Ρίβερ Πλέιτ περιγράφεται η θαλάσσια σύγκρουση (αποτελεί μέρος της Μάχης του Ατλαντικού) μεταξύ του θωρηκτού "τσέπης" "Άντμιραλ Γκραφ Σπέε" (γερμ. "Admiral Graf Spee") και τριών συμμαχικών καταδρομικών που έλαβε χώρα στις 13 Δεκεμβρίου 1939 κοντά στις ακτές της Ουρουγουάης. Η ναυμαχία κατέληξε στην αυτοβύθιση του γερμανικού θωρηκτού στο λιμάνι του Μοντεβιδέο.
Αντόνιο Μιλόσοσκι

Ο Αντόνιο Μιλόσοσκι (Σλαβομακεδονικά: Антонио Милошоски) είναι Βορειομακεδόνας πολιτικός γεννημένος 29 Ιανουαρίου 1976 στο Τέτοβο. Από τις 26 Αυγούστου 2006 μέχρι τις 28 Ιουλίου 2011 ήταν υπουργός εξωτερικών της Βόρειας Μακεδονίας.

Το 1999 ο Μιλόσοσκι αποφοίτησε την Νομική Σχολή "Κύριλλος και Μεθόδιος" των Σκοπίων και το 2002 τελείωσε τις μεταπτυχιακές σπουδές "Master of European Integration" (μάστερ Ευρωπαϊκής Ενοποίησης) στο Friedrich Wilhelm πανεπιστήμιο της Βόννης, Γερμανία. Το 2002 έγινε δεκτός ως υποψήφιος διδάκτορας στις πολιτικές επιστήμες στο πανεπιστήμιο Gerhard Merkator του Ντούισμπουργκ στη Γερμανία.
Λεόν Γκαμπετά

Ο Λεόν Γκαμπετά ή Λέων Γαμβέτας, όπως είναι γνωστός στην εξελληνισμένη μορφή του, (γαλλικά: "Léon Gambetta") (Καόρ, 2 Απριλίου 1838 – Βιλ-ντ'Αβραί, 31 Δεκεμβρίου 1882) ήταν Γάλλος πολιτικός και φιλέλληνας.

Λέγεται ότι κληρονόμησε την πατρική δύναμη και ευφράδεια. Ο πατέρας του ήταν φαρμακοποιός από τη Γένοβα, ο οποίος παντρεύτηκε με Γαλλίδα το γένος Massabie. Σε ηλικία των 15 ετών ο Γαμβέττα έχασε την όρασή του από το αριστερό μάτι σε ένα ατύχημα και έτσι του αφαιρέθηκε ο οφθαλμός. Παρόλη όμως την αναπηρία του, ξεχώρισε στο σχολείο της Καόρ και το 1857 πήγε στο Παρίσι για να σπουδάσει Νομικά. Το μεσογειακό του ταμπεραμέντο του χάρισε μεγάλη επιρροή στους σπουδαστές του "Καρτιέ Λατέν" και σύντομα αναγνωρίσθηκε ως ισχυρός αντίπαλος της αυτοκρατορικής κυβέρνησης.

Έγινε γνωστός ιδίως ως υπερασπιστής του έθνους κατά τη διάρκεια του γαλλοπρωσικού πολέμου του 1870 και ως μεταρρυθμιστής κατά τη διάρκεια της διακυβέρνησης του το 1881. Η δυναμική πολιτική του συχνά ήλθε αντιμέτωπη με το οικονομικό κατεστημένο της εποχής του και τον συντηρητισμό της υπόλοιπης πολιτικής σκηνής. Παρολ' αυτά η πολιτική αυτή υπήρξε και πηγή έμπνευσης για άλλους πολιτικούς, ιδιαίτερα για τον Ζαν Ζωρές.

Διετέλεσε πρωθυπουργός της Γαλλίας από τις 14 Νοεμβρίου 1881 έως τις 26 Ιανουαρίου 1882.
Μια Νύχτα στον Κόσμο

Το Μια Νύχτα στον Κόσμο (αγγλικά: "Night on Earth") είναι ταινία του 1991 του Τζιμ Τζάρμους.

Πρόκειται για συλλογή πέντε μικρών χρονογραφημάτων, που συμβαίνουν το ίδιο βράδυ και σχετίζονται με την προσωρινή σχέση που διαμορφώνεται ανάμεσα σε έναν οδηγό ταξί και έναν επιβάτη σε πέντε διαφορετικές πόλεις στον κόσμο, το Λος Άντζελες, τη Νέα Υόρκη, το Παρίσι, τη Ρώμη και το Ελσίνκι. Ο Τζάρμους έγραψε το σενάριο της ταινίας σε οκτώ περίπου ημέρες, και η απόφασή του να κινηματογραφήσει σε διαφορετικές πόλεις βασίστηκε στους ηθοποιούς με τους οποίους ήθελε να συνεργαστεί. Τη μουσική της ταινίας έγραψε ο Τομ Γουέιτς.
Πωλ Φεγεράμπεντ

Ο Πωλ Φεγεράμπεντ ("Paul Karl Feyerabend", 13 Ιανουαρίου 1924 - 11 Φεβρουαρίου 1994) ήταν Αυστριακός φιλόσοφος της επιστήμης γνωστός για την εργασία του ως καθηγητής φιλοσοφίας στο Πανεπιστήμιο Μπέρκλεϊ της Καλιφόρνιας, όπου και εργάστηκε για τρεις δεκαετίες (1958 - 1989). Περιπλανήθηκε κατά τη διάρκεια της ζωής του και βρέθηκε στην Αγγλία, ΗΠΑ, Νέα Ζηλανδία, Ιταλία, Γερμανία και τέλος Ελβετία. Στα έργα του συμπεριλαμβάνεται το σημαντικό "Against Method" (που δημοσιεύθηκε το 1975), το "Science in a Free Society" (που δημοσιεύθηκε το 1978) και το "Farewell to Reason" (μια συλλογή από εργασίες που δημοσιεύτηκαν το 1987). Ο Φεγεράμπεντ έγινε διάσημος λόγω της αναρχικής του άποψης για την επιστήμη και της απόρριψης ύπαρξης καθολικών μεθοδολογικών κανόνων. Αποτελεί ισχυρή προσωπικότητα στην φιλοσοφία της επιστήμης αλλά και στην κοινωνιολογία της επιστημονικής γνώσης.
Αριστοκρατία

Ως Αριστοκρατία εννοείται εκείνο το πολίτευμα που στηρίζεται κατά τον Αριστοτέλη στη διακυβέρνηση των αρίστων. Στην πορεία των χρόνων, ο όρος χρησιμοποιήθηκε ευρύτερα για να υποδηλώσει τις τάξεις των ευγενών "κληρονομικώ δικαιώματι", με αποτέλεσμα να παρατηρείται σύγχυση της καθαρής έννοιας της αριστοκρατίας με εκείνη της ολιγαρχίας. Οι άριστοι στην καθομιλούμενη των νεότερων χρόνων ταυτίστηκαν σταδιακά με τις ανώτερες τάξεις, ειδικότερα δε με τους μεγάλους γαιοκτήμονες και το φεουδαρχικό σύστημα. Ο αποκαλούμενος "χρυσός αιώνας" της αριστοκρατίας στη νεότερη ιστορία συνδέεται με την περίοδο 1688 - 1832, κατά την οποία η μοναρχία σταδιακά περιορίστηκε, ενώ την ίδια στιγμή η δημοκρατία ακόμα ήταν μακρινό όραμα.
Ευριπίδης Βαβούρης

right|thumb|300px|Το λαγωνικό σκυλί. Έργο του Βαβούρη, Αθήνα
Ο Ευριπίδης Βαβούρης (Άργος, 29 Νοεμβρίου 1911 - Αθήνα, 1987) ήταν Έλληνας γλύπτης. Σπούδασε γλυπτική στην Ανωτάτη Σχολή Καλών Τεχνών (Α.Σ.Κ.Τ.) της Αθήνας, κοντά στο Θωμά Θωμόπουλο.

Η καλλιτεχνική δημιουργία του Βαβούρη επικεντρώνεται στην απόδοση γλυπτών με θέμα κατοικίδια κυρίως ζώα (γάτες, σκύλους, κατσίκια κλπ) σε χαρακτηριστικές εκφράσεις και στάσεις, που φιλοτεχνεί με ρεαλιστικό ύφος σε μάρμαρο, χαλκό ή τερακότα.

Ανάμεσα στα γλυπτά του Βαβούρη με θέμα διάφορα ζώα είναι: «Τα Γελάδια» (1935, μάρμαρο, Δήμος Αθηναίων), «Γαϊδουράκι» (1935, χαλκός, Υπουργείο Παιδείας), «Κατσίκα» (1940, χαλκός, Δήμος Πειραιά). Ένα από τα πιο γνωστά υπαίθρια έργα του Βαβούρη είναι το «Λαγωνικό Σκυλί» (1940), ολόσωμο από μάρμαρο γλυπτό, μήκους 1.65 μέτρων, που κοσμεί το δενδρόφυτο πεζόδρομο της Φωκίωνος Νέγρη στην Αθήνα.

Ο Βαβούρης ασχολήθηκε επίσης με γλυπτά ανθρώπινων μορφών, μεταξύ των οποίων τις προτομές από μάρμαρο του «Χρ. Παπαϊκονόμου» (1955, Φιλολογικός Σύνδεσμος «Δαναός», Άργος), του «Σπ. Μουσουλόπουλου» (1958, Γυμνάσιο Άργους), του «Αντ. Λιγνού» (1961, Ιστορικό Αρχείο Ύδρας).

Ο Ευριπίδης Βαβούρης παρουσίασε το έργο του σε ατομικές και ομαδικές εκθέσεις στην Ελλάδα και στο εξωτερικό. Ήταν μέλος του Επιμελητηρίου Εικαστικών Τεχνών Ελλάδος (ΕΕΤΕ) και της Ομάδας «Ελεύθεροι Καλλιτέχνες».
Τζάλα Νατ Χανάλ

Ο Τζάλα Νατ Χανάλ ("Jhala Nath Khanal", στα νεπαλέζικα: झलनाथ खनाल , γενν. 20 Μαΐου 1950) είναι πολιτικός του Νεπάλ και πρωθυπουργός της χώρας, από τις 6 Φεβρουαρίου ως τις 29 Αυγούστου 2011. Είναι επικεφαλής του Κομμουνιστικού Κόμματος του Νεπάλ [Ενιαίο Μαρξιστικό-Λενινιστικό, αρκτικόλεξο: CPN (UML)], καθώς επίσης ηγέτης του Κοινοβουλευτικού Κόμματος στην Συντακτική Συνέλευση, CPN (UML).
Μαρσιάλ Σελεστέν

Ο Μαρσιάλ Σελεστέν (γαλλ.:"Martial Lavaud Célestin", 4 Οκτωβρίου 1913 - 4 Φεβρουαρίου 2011) ήταν πολιτικός από την Αϊτή και ο 1ος πρωθυπουργός στην ιστορία της χώρας, από τις 9 Φεβρουαρίου ως τις 20 Ιουνίου 1988. Η θητεία του ήταν βραχύβια και τερματίστηκε με την ανατροπή του σε στρατιωτικό πραξικόπημα.
Ρόμπερτ Ζεμέκις

Ο Ρόμπερτ Ζεμέκις ("Robert Lee Zemeckis", 14 Μαΐου 1952) είναι Αμερικανός βραβευμένος με Όσκαρ, σκηνοθέτης, σεναριογράφος και παραγωγός κινηματογραφικών ταινιών. Έγινε γνωστός την δεκαετία του '80 με την ταινία "Επιστροφή στο μέλλον" καθώς και με την ταινία "Ποιος Παγίδεψε τον Ρότζερ Ράμπιτ" το 1988. Βραβεύτηκε το 1995 με το Όσκαρ Σκηνοθεσίας για την ταινία Φόρεστ Γκαμπ.
DDT

thumb|250px|Η χημική δομή του DDT
Το DDT (συντομογραφία της κατά IUPAC ονομασίας: π, π'-διχλωρο-διφαινυλοτριχλωροαιθάνιο) είναι χλωριούχος ένωση, ισχυρά τοξική που χρησιμοποιήθηκε ως εντομοκτόνο για την καταπολέμηση των κουνουπιών στις ελώδεις περιοχές για περιορισμό της μετάδοσης της ελονοσίας.

Επειδή είναι μη βιοδιασπώμενη ουσία, με έρευνες που έγιναν βρέθηκαν ποσότητες DDT μέχρι και στο γάλα των Πολικών αρκούδων στο Βόρειο πόλο και στα αυγά των πιγκουίνων στο Νότιο πόλο. Θεωρήθηκε υπεύθυνο για την λείανση - λέπτυνση του κελύφους των αυγών πτηνών που οδήγησε στον περιορισμό του πληθυσμού τους εγκυμονώντας ακόμα και τον κίνδυνο της πλήρους εξαφάνισης τους. Σήμερα η χρήση του έχει απαγορευτεί.
Αντώνης Πετρόπουλος

Ο Αντώνης Πετρόπουλος (Αθήνα, 28 Ιανουαρίου 1986) είναι Έλληνας ποδοσφαιριστής, διεθνής με τις εθνικές ομάδες Νέων και Ελπίδων, ο οποίος αγωνίζεται ως επιθετικός.
Τουχοβίστα

Η Τουχοβίστα (Βουλγαρική- Туховища, παραλλαγές της ονομασίας Τουβίστα ή Δουχοβίστα) είναι χωριό στη νοτιοδυτική Βουλγαρία, στο Δήμο Σατόφτσας, Μπλαγκόεβγκραντ.
Δημήτριος Ρόδιος

Ο Δημήτριος Ρόδιος (1862 – 1η Ιουλίου 1957), του Θωμά, ήταν Έλληνας δικηγόρος, συγγραφέας και τραγουδοποιός.

Μετά την ολοκλήρωση των νομικών σπουδών του στο Πανεπιστήμιο Αθηνών άρχισε να δικηγορεί. Γρήγορα όμως εγκατέλειψε το επάγγελμα αυτό για να ασχοληθεί με την μουσική που από μικρή ηλικία είχε επιδείξει ιδιαίτερο πάθος. Ο πατέρας του αν και αρχιτέκτονας ήταν επιδέξιος κιθαρίστας και τραγουδιστής της Παλιάς Αθήνας. Ίσως από το γεγονός αυτό και έχοντας έτσι από μικρή ηλικία τα πρώτα μουσικά ακούσματα από γυμνασιακής ηλικίας γράφτηκε στο Ωδείο Αθηνών όπου και υπήρξε μαθητής του Α. Κατακουζηνού μελετώντας φωνητική και βιολί.

Έτσι λίγο πριν από το 1900 αρχίζει να συνθέτει κυρίως άσματα για αίθουσες και χορωδίες και ιδιαίτερα σε καντάδες κάνοντας δημόσιες εμφανίσεις από τις οποίες και τελικά καταξιώθηκε.

Γνωστότερα των έργων του είναι:
* ""Η Μουσική" (Απ΄ των Αγγέλων τα στόματα κλεμμένη)
* "Πες μου τι έχω στη καρδιά"
* "Αν μ΄ αγαπούσες"
* "Το φίλημα"
* "Η θάλασσα"
* "Η άκαρδη"
* "Η πεταλούδα"
* "Σερενάτα"
* "Αγάπη μου κοιμήσου"
* "Ζαφείρια είναι τα μάτια σου"
* "Το μίσος"
* "Αστέρω", της ομώνυμης ταινίας 
* "Ρεμβασμός"
* "Ξύπνα" κ.ά.π.
Από τα χορωδιακά του ωραιότερα είναι
* "Το κοντογούνι", και
* "Ο καθρέπτης"" από τον "Βασιληά ανήλιαγο" του Πολέμη.

Παράλληλα εξέδωσε δύο τεύχη «Σχολικά άσματα»

Πέθανε το 1957.
Περιφερειακή Ενότητα Βορείου Τομέα Αθηνών

Η Περιφερειακή Ενότητα Βορείου Τομέα Αθηνών είναι σύμπλεγμα δωδεκα αυτοδιοικητικών οντοτήτων οι οποίες εκτείνονται στο βορειοανατολικό τμήμα του λεκανοπεδίου Αττικής, το οποίο περικλείεται από την Πάρνηθα, το Πεντελικό, τον Υμηττό και τα Τουρκοβούνια.

Κεφαλή του συγκροτήματος είναι η Κηφισιά, αστικό κέντρο το Αμαρούσιο και περιφερειακοί δήμοι η Λυκόβρυση - Πεύκη, η Πεντέλη,  το Χαλάνδρι, το Ψυχικό, τα Βριλήσσια, η Αγία Παρασκευή, ο Δήμος Παπάγου, το Ηράκλειο η Νέα Ιωνία, η Μεταμόρφωση και το κομμάτι των Αχαρνών (η Βαρυμπόμπη και οι Θρακομακεδόνες).

Ο Βόρειος Τομέας Αθηνών έχει πληθυσμό 592.490 κατοίκους και πυκνότητα 4.263,22 κατοίκους ανά τ.χλμ. Η έκτασή του ανέρχεται στα 138,78 τ.χλμ.

Την θέση της Αντιπεριφερειάρχη κατέχει η Λουκία Κεφαλογιάννη από το 2019. Πρόεδρος του Συνδέσμου του Βορείου Τομέα Αθηνών είναι ο δήμαρχος του πολυπληθέστερου δήμου του Χαλανδρίου.

Το συγκρότημα συνορεύει με τον Κεντρικό Τομέα των Αθηνών με έδρα τον δήμο της Αθήνας και την Περιφερειακή ενότητα Ανατολικής Αττικής με έδρα την Παλλήνη.
Ψηλά στον Ουρανό

Το Ψηλά στον Ουρανό είναι μια κωμική-δραματική περιπέτεια κινουμένων σχεδίων στον υπολογιστή, αμερικάνικης παραγωγής της Pixar Animation Studios και διανομής Walt Disney Pictures του 2009. Η ταινία έκανε πρεμιέρα στις 10 Σεπτεμβρίου στην Ελλάδα και άνοιξε το Διεθνές Φεστιβάλ Κινηματογράφου Καννών το 2009, γενόμενη η πρώτη τρισδιάστατη ταινία κινουμένων σχεδίων που ανέλαβε αυτόν τον ρόλο. Το "Ψηλά στον Ουρανό" είναι η δεύτερη ταινία σκηνοθεσίας του Πίτερ Ντόκτερ, μετά το Μπαμπούλας Α.Ε.. Είναι η δέκατη μεγάλου μήκους ταινία της Pixar και συνοδεύεται τόσο στις κινηματογραφικές αίθουσες, όσο και στο DVD από την ταινία μικρού μήκους «Κατά Τόπους Νεφελώδης».

Η ταινία εστιάζεται σε έναν ηλικιωμένο χήρο, τον Καρλ Φρέντρικσεν και σε έναν ένθερμο νέο, εξερευνητή της άγριας φύσης, τον Ράσελ, οι οποίοι πετούν προς τη Νότια Αμερική μέσα σε ένα σπίτι που κρέμεται από μπαλόνια γεμισμένα με ήλιο. Η ταινία έχει λάβει, κατά κύριο λόγο, καλές κριτικές.
Γκάρι Μουρ

Ο Ρόμπερτ Ουίλλιαμ Γκάρι Μουρ ("Robert William Gary Moore", 4 Απριλίου 1952 - 6 Φεβρουαρίου 2011) ήταν μουσικός, περισσότερο αναγνωρισμένος ως κιθαρίστας της μπλουζ ροκ μουσικής, καθώς επίσης και τραγουδιστής, με καταγωγή από το Μπέλφαστ της Βόρειας Ιρλανδίας.

Η καριέρα του ξεκίνησε την δεκαετία του 1960. Ο ίδιος συνεργάστηκε με καλλιτέχνες ανάμεσα στους οποίους οι Φιλ Λάινοτ και Μπράιαν Ντάουνεϊ, από τα χρόνια του στο Γυμνάσιο, με αποτέλεσμα να γίνει μέλος δύο φορές στο ιρλανδικό συγκρότημα της ροκ Thin Lizzy. Εκτός από τις συνεργασίες του με συγκροτήματα, ο Μουρ είχε και μία πολύ επιτυχημένη σόλο καριέρα.

Πέθανε στον ύπνο του, το Φεβρουάριο του 2011, ενώ βρισκόταν στην Ισπανία.
Διονύσιος Μάντουκας

Ο Διονύσιος Μάντουκας (1648-1741) υπήρξε μητροπολίτης Καστοριάς τον 17ο αιώνα.
Μελέτιος Τυπάλδος

Ο Μελέτιος Τυπάλδος υπήρξε Μητροπολίτης Φιλαδελφείας το 17ο αιώνα. Γεννήθηκε στην Κεφαλλονιά. Διδάχτηκε τα Ελληνικά, Λατινικά και Ιταλικά. Έγινε ρήτορας με φυσική ευγλωττία και γλυκύτητα.

Το 1685 εξελέγη μητροπολίτης Φιλαδελφείας, υπεύθυνος για τους Ορθοδόξους της Βενετίας και Δαλματίας. Στις 13 Σεπτεμβρίου του 1690 αποστάτησε από την Ανατολική Εκκλησία και προσχώρησε στην Καθολική, καλώντας το ποίμνιό του να υποταχθεί στον Πάπα και να ασπαστεί την Ουνία. Ως σχισματικός καθαιρέθηκε το 1712 επί Πατριαρχίας Κυρίλλου Δ΄.
ΕΛΙΝΟΙΛ

Η Ελληνική Εταιρεία Πετρελαίων (ΕΛΙΝΟΙΛ), γνωστότερη με την εμπορική ονομασία ελίν, είναι ελληνική ιδιωτική εταιρεία ενέργειας, εισηγμένη στο Χρηματιστήριο Αθηνών ().
Γκλεν Μπράνκα

O Γκλεν Μπράνκα (Glenn Branca) (6 Οκτωβρίου 1948) είναι Αμερικανός πειραματιστής συνθέτης και θεωρητικός της μουσικής, φιλόσοφος, ποιητής, εικαστικός καλλιτέχνης, χαράκτης.
Επισκόπηση Βόνης

Με τον ελληνικό τίτλο σε μετάφραση Επισκόπηση Βόνης (ή Βόννης) φέρεται σημαντικός αστρονομικός κατάλογος που εκδόθηκε στη Γερμανία μεταξύ των ετών 1859 και 1862. Εκδότης αυτού του περίφημου καταλόγου ήταν ο Γερμανός αστρονόμος Φ. Αργκελάντερ που τον εκπόνησε μετά από ουράνιες παρατηρήσεις 25 ετών.

Ο εν λόγω κατάλογος περιλαμβάνει τις θέσεις και τα μεγέθη 324.188 αστέρων του Β. ημισφαιρίου. και συνοδεύεται από ένα μεγάλο αριθμό ουρανίων χαρτών. Το 1950 οπότε η Επισκόπηση Βόνης επανεκδόθηκε, ο κατάλογος αυτός συμπληρώθηκε με ανάλογες επισκοπήσεις του Ν. ουρανίου ημισφαιρίου που είχαν γίνει στο μεταξύ, έτσι ώστε σήμερα να καλύπτει όλη την ουράνια σφαίρα.
Δημήτριος Καντεμίρ

thumb|200px|Σοβιετικό γραμματόσημο που απεικονίζει τον Δημήτριο Καντεμίρ


Ο Δημήτριος Καντεμίρ ("Dimitrie Cantemir", 26 Οκτωβρίου 1673 - 21 Αυγούστου 1723) ήταν Μολδαβός στρατιωτικός, πολιτικός και λόγιος. Ήταν ηγεμόνας της Μολδαβίας, ειδήμονας της ελληνικής, λατινικής, αραβικής και ρωσικής γλώσσας. Διετέλεσε δύο φορές βοεβόδας της Μολδαβίας (1693 και 1710-11). Κατά την δεύτερη ηγεμονία του συντάχθηκε με τη Ρωσία κατά των Οθωμανών επικυρίαρχών του, αλλά η ήττα της Ρωσίας είχε ως αποτέλεσμα την οριστική έκπτωση της οικογενείας του και τον εφεξής διορισμό Ελλήνων Φαναριωτών ως ηγεμόνων. Είχε άριστη εκπαίδευση στη φιλοσοφία, την πολιτική τέχνη και την ιστορία. Έγραψε την ιστορία της Οθωμανικής Αυτοκρατορίας, εξαίρετο βιβλίο που μεταφράστηκε σε πολλές γλώσσες. Έγραψε επίσης χρονικό της Μολδαβίας. Ήταν επίσης γεωγράφος, μουσικοθεωρητικός, ουμανιστής και εγκυκλοπαιδιστής. 

Συγκαταλέγεται μαζί με τον Σερμπάν Καντακουζηνό στους πρωτοπόρους των ρουμανικών γραμμάτων.
Ισμαήλ Πασόμπεης

Ο Ισμαήλ Πασόμπεης (1770 - 1821) ήταν Αλβανός πασάς.

Φέρεται να γεννήθηκε στα Ιωάννινα το 1770 όπου και υπήρξε ένας από τους σφοδρότερους αντιπάλους του Αλή Πασά. Το 1820 διορίστηκε από τον Σουλτάνο πασάς των Ιωαννίνων και αρχηγός της εκστρατείας εναντίον του Αλή Πασά. 
Το 1821 ανακλήθηκε λόγω ανικανότητας, καθαιρέθηκε και εξορίστηκε στο Διδυμότειχο όπου λίγο καιρό αργότερα με τη γενίκευση της ελληνικής επανάστασης θανατώθηκε.
Γιώργος Γ. Βλάχος

Ο Γιώργος Γ. Βλάχος (γεν. Αθήνα, 11 Απριλίου 1948) είναι Έλληνας δημοσιογράφος και συγγραφέας.

Εργάστηκε κυρίως σε περιοδικά περνώντας από όλα τα δημοσιογραφικά πόστα ενός εντύπου (ελεύθερος ρεπόρτερ, συντάκτης γραφείου, μεταφραστής, επιμελητής ύλης, αρχισυντάκτης, διευθυντής σύνταξης και σύμβουλος έκδοσης), ενώ έχει σχεδιάσει ή συμμετάσχει στον σχεδιασμό ορισμένων εντύπων από όσα συνεργάστηκε και για τούτο θεωρείται εξειδικευμένος στο παιδικό και το αθλητικό πεδίο. Από αρκετά χρόνια ασχολείται πλέον μόνο με τη συγγραφή βιβλίων αναφοράς (λεξικά).

Εντάχθηκε στον χώρο της έντυπης δημοσιογραφία ερασιτεχνικά από το 1965 όντας ακόμα μαθητής Γυμνασίου και αργότερα ως σπουδαστής Πολιτικών Επιστημών στην Πάντειο ΑΣΠΕ και στην κολεγιακού επιπέδου, τότε, Σχολή Δημοσιογραφίας και Δημοσίων Σχέσεων ‘‘Όμηρος’’.
Σατανισμός

Ο Σατανισμός είναι λατρευτική πίστη η οποία έχει ως επίκεντρό της τον Εωσφόρο (Σατανά) , οντότητα που σύμφωνα με την παράδοση των ιουδαίων, των μουσουλμάνων και των χριστιανών είναι ο έσχατος αντίπαλος του Θεού και των ανθρώπων, ενσαρκώνοντας την "Ελεύθερη Θέληση" (ελεύθερη βούληση) σύμφωνα με τους Σατανιστές, ή την αρχή του απόλυτου κακού σύμφωνα με τους Ιουδαίους, τους μουσουλμάνους και τους Χριστιανούς.

Δεν λείπουν λατρείες αρνητικών δυνάμεων στο περιθώριο και των άλλων θρησκειών, όμως ο σατανισμός εντοπίζεται στο θρησκευτικό ορίζοντα του ιουδαϊσμού και χριστιανισμού, επειδή αποδέχεται κατ' αρχήν τον μονοθεϊσμό και την αντίληψη της Βίβλου για τον Διάβολο.

Οι ερευνητές θρησκειολόγοι προτείνουν τέσσερις τύπους σατανισμού: α) τον "μεσαιωνικό", β) τον "θρησκευτικό" γ) τον "ερασιτεχνικό" δ) τον "πνευματικό" ή "συμβολικό".
Γερμανικό Πρωτάθλημα Αυτοκινήτων Τουρισμού

μικρογραφία
To Γερμανικό Πρωτάθλημα Αυτοκινήτων Τουρισμού (γερμανικά: "DTM", "Deutsche Tourenwagen-Masters" από το 2000 και "Deutsche Tourenwagen-Meisterschaft" έως το 1996) είναι πρωτάθλημα αγώνων αυτοκινήτου. Είναι διοργάνωση που διεξάγεται τόσο στη Γερμανία, όσο και σε άλλες χώρες, κυρίως της Ευρώπης. Θεωρείται ένα από τα δημοφιλέστερα και ανταγωνιστικότερα πρωταθλήματα αυτοκινήτων τουρισμού. Κατά καιρούς έχουν αγωνιστεί στο DTM γνωστά ονόματα των αγώνων, όπως οι πρωταθλητές της Φόρμουλα 1, Μίχαελ Σουμάχερ, Μίκα Χάκινεν, και Κέκε Ρόσμπεργκ, όπως και ο πολυνίκης των 24ων Ωρών του Λε Μαν, Τομ Κρίστενσεν.
Βιβλιοθήκη του Πανταίνου

Η Βιβλιοθήκη του Πανταίνου ήταν κτίριο της Αρχαίας Αθήνας. Βρισκόταν στη νοτιοανατολική άκρη της Αρχαίας Αγοράς της Αθήνας, νότια της Στοάς του Αττάλου, αριστερά της οδού Παναθηναίων. Την έκτισε ο Αθηναίος φιλόσοφος Τίτος Φλάβιος Πάνταινος ανάμεσα στο 98 και 102 μ.Χ., την εποχή του Ρωμαϊου Αυτοκράτορα Τραϊανού. Το κτίριο της βιβλιοθήκης αφιερώθηκε στην Αθηνά Αρχηγέτιδα, τον ίδιο τον Τραϊανό αλλά και το λαό της Αθήνας, σύμφωνα με επιγραφή που υπήρχε στο ανώφλι της κύριας εισόδου και διατηρήθηκε ενσωματωμένο στο υστερορωμαϊκό τείχος.

Το κτίριο σώζεται ακόμη και σήμερα αλλά σε αποσπασματική κατάσταση. Είναι εν μέρει καλυμμένο από το υστερορωμαϊκό τείχος της Αγοράς και κυρίως από έναν μεγάλο πύργο. Αποτελεί ένα από τα κτίρια, στα οποία ανθούσε η μελέτη της φιλοσοφίας και η λατρεία των Μουσών. Καταστράφηκε το 267 μ.Χ. κατά την επιδρομή των Ερούλων και κατά τον 5ο αιώνα ενσωματώθηκε σε ένα μεγάλο περίστυλο οικοδόμημα.
Φραγκομαχαλάς

Ο Φραγκομαχαλάς ή Φράγκων είναι συνοικία στην Α' Δημοτικό Διαμέρισμα (Πυρίκαυστος Ζώνη) του Δήμου Θεσσαλονίκης. Από τον 19ο αιώνα συγκεντρώθηκαν εκεί οι καθολικοί φραγκολεβαντίνοι κάτοικοι της πόλης, από τους οποίους έλαβε και το όνομά της η συνοικία. Στο κέντρο της συνοικίας δεσπόζει ο καθολικός ναός της Αμώμου Συλλήψεως της Θεοτόκου. 
μικρογραφία|Η πλατεία Χρηματιστηρίου και η Στοά Μαλακοπή στο βάθος
Στην περιοχή βρίσκονται η Πλατεία Εμπορίου και η πλατεία Χρηματιστηρίου, καθώς και πολλά σημαντικά κτήρια του τέλους του 19ου και των αρχών του 20ού αιώνα. Μεταξύ αυτών το διατηρητέο κτίριο του Ωδείο Βορείου Ελλάδος, που αρχικά στέγαζε την τότε Οθωμανική Τράπεζα, έως την απελευθέρωση της πόλης, και αργότερα το ΙΚΑ. Επίσης, στην περιοχή βρίσκονται η Στοά Μαλακοπή, έργο του Βιταλιάνο Ποζέλι και το Εβραϊκό Μουσείο Θεσσαλονίκης. Σήμερα η περιοχή χαρακτηρίζεται από πλήθος δικηγορικών γραφείων, λόγω της γειτνίασης της με το Δικαστικό Μέγαρο, αλλά και πολλά καταστήματα διασκέδασης.

Κύριες οδοί της συνοικίας είναι οι εξής: Συγγρού, Βαλαωρίτου και Λέοντος Σοφού. 


Κατηγορία:Συνοικίες και περιοχές Θεσσαλονίκης
Πάνταινος

Ο Πάνταινος (;-200 ή 202), υπήρξε Αθηναίος φιλόσοφος ο οποίος ασπάστηκε τον Χριστιανισμό και ίδρυσε Κατηχητική Σχολή στην Αλεξάνδρεια. Έζησε τον 2ο αιώνα μ.Χ.
Saab 900

Το Saab 900 ήταν ένα μεσαίο αυτοκίνητο της κατηγορίας D, που παρήχθη από τη σουηδική αυτοκινητοβιομηχανία Saab από τα μέσα του 1978 έως τα μέσα του 1998, σε δύο γενιές. Τα 900 κατασκευάζονταν ως 4-πορτα και 2-πορτα σεντάν, καθώς και ως 3-πορτα και 5-πορτα hatchback, ενώ επιπλέον από το 1986 και ως καμπριολέ (convertible). Εκτός από τις εγκαταστάσεις της SAAB Automobile στη Σουηδία, το 900 παραγόταν και από την Valmet Automotive στη Φινλανδία.
Κρις Μπενουά

Ο Κρις Μπενουά ("Christopher Michael "Chris" Benoit", 21 Μαΐου 1967 - 24 Ιουνίου 2007) ήταν Καναδός παλαιστής. 

Γεννήθηκε στις 21 Μαΐου του 1967 και έβαλε ο ίδιος τέλος στη ζωή του στις 24 Ιουνίου του 2007, αφού νωρίτερα είχε γίνει δολοφόνος της οικογένειάς του. Δούλεψε για πολλά διαφορετικά σόου με σημαντικότερα το Original ECW, το WCW και το WWE και συνολικά έγινε πρωταθλητής 32 φορές, που από αυτές μόνο οι δύο είναι κατακτήσεις παγκοσμίου πρωταθλήματος.
Βραχυλόγος

Με την εξελληνισμένη ονομασία "Βραχυλόγος" εκ της λατινικής "Brachylogus juris civilis", φέρεται σύνοψη του Ρωμαιοβυζαντινού Δικαίου που γράφτηκε τον Μεσαίωνα, περίπου 11ο με 12ο αιώνα στη λατινική γλώσσα αποτελούμενη από τέσσερις τόμους.

Η σύνοψη αυτή περιλαμβάνει διάφορες διατάξεις τόσο από το Ρωμαϊκό Δίκαιο όσο και από τις αρχές του Βυζαντινού καθώς και κάποιες διατάξεις των Γαλάτων από τη "Σύνοψη του Αλάριχου". Περί του συντάκτη και την ακριβή προέλευση αυτού υφίστανται πολλές διχογνωμίες. Επικρατέστερη φέρεται η άποψη του Φρίντριχ Καρλ βον Σαβινύ (γερμανικά: Friedrich Carl von Savigny) όπως καταγράφεται στην "Ιστορία του Ρωμαϊκού Δικαίου κατά τον Μεσαίωνα" (τομ.ΙΙ, σελ.265) ότι συγγραφέας του Βραχυλόγου ήταν ο ιδρυτής της Σχολής της Βολωνίας Ιρνέριος.

Ο Βραχυλόγος αν και επανεκδόθηκε αρκετές φορές τους τελευταίους δύο αιώνες η σημασία του είναι μόνο ιστορική στην εξέλιξη του δικαίου κατά τον Μεσαίωνα.
Μίνως Βολανάκης

Ο Μίνως Βολανάκης (1925 - 15 Νοεμβρίου 1999) ήταν Έλληνας σκηνοθέτης, θεατρικός συγγραφέας και μεταφραστής.
1. ΦΚ Νυρεμβέργη

Η 1. ΦΚ Νυρεμβέργη "(γερμανικά: 1. FC Nürnberg)" είναι ένας επαγγελματικός ποδοσφαιρικός σύλλογος με έδρα την πόλη της Νυρεμβέργης στην Γερμανία. Ιδρύθηκε το 1900 και αγωνίζεται στο Μαξ Μόρλοκ Στάντιον με χωρητικότητα 50.000 θεατές. Εχει τους δεύτερους πιο σεβαστούς οπαδούς/φιλάθλους μετά από της Μπορουσια Ντόρτμουντ 1909 στην Γερμανία.
Διμεταλλικό έλασμα

thumb|Διμεταλλικό έλασμα. Πάνω αριστερά δύο μεταλλικά ελάσματα διαφορετικού υλικού, πάνω δεξιά τα ίδια ελάσματα μετά από αύξηση της θερμοκρασίας, κάτω αριστερά τα δύο ελάσματα ενωμένα κατά μήκος, κάτω δεξιά το διμεταλλικό έλασμα κάμπτεται λόγω διαφοράς στη θερμική διαστολή.
Διμεταλλικό [[Σπείρα|σπειροειδές]] έλασμα από θερμόμετρο αντιδρά στη θερμότητα από τη φλόγα αναπτήρα. Μόλις η φλόγα απομακρυνθεί το έλασμα επανέρχεται σταδιακά στην αρχική του κατάσταση
Διμεταλλικό έλασμα είναι ένα σύνθετο έλασμα που αποτελείται από δύο μεταλλικούς αγωγούς κατασκευασμένους από διαφορετικό υλικό, με διαφορετικό συντελεστή διαστολής. Όταν το έλασμα θερμανθεί πέραν ενός ορίου, τα δυο τμήματα του αγωγού διαστέλλονται ανισομερώς και έτσι το έλασμα κάμπτεται προς την πλευρά του λιγότερο διαστελλόμενου υλικού. Τα διμεταλλικά ελάσματα συχνά χρησιμοποιούνται ως ηλεκτρικοί διακόπτες ή ασφάλειες. Σε αυτή την περίπτωση η θέρμανση προκύπτει από τη ροή ρεύματος δια μέσου του ελάσματος. Όταν καμφθεί το έλασμα από υπερθέρμανσή του, διακόπτεται το ρεύμα και προστατεύεται το κύκλωμα. Σε ορισμένους τύπους ασφαλειών η επαναφορά του ελάσματος γίνεται με το χέρι, σε κάποιους άλλους μη διαδεδομένους χρησιμοποιείται ελατήριο. Βρίσκουν εφαρμογή τόσο σε οικιακές όσο και σε βιομηχανικές εγκαταστάσεις. Μεγάλο τους πλεονέκτημα είναι ότι, μετά την διακοπή του ρεύματος στο κύκλωμα, δεν χρειάζονται αντικατάσταση. Άλλες χρήσεις των διμεταλλικών ελασμάτων είναι σε θερμοστάτες, θερμόμετρα και ρολόγια. 


Κατηγορία:Μεταλλουργία
Νίκος Μπογιόπουλος

Ο Νίκος Μπογιόπουλος (Αθήνα, 1967) είναι Έλληνας δημοσιογράφος, συγγραφέας και μέλος του ΚΚΕ.
Βουργουνδοί

Οι Βουργουνδοί ή Βουργούνδιοι (Λατινική γλώσσα: "Burgundiones", Αρχαία νορδική γλώσσα: "Burgundar", Αρχαία αγγλική γλώσσα: "Burgendas") ήταν ένα από τα Ανατολικά Γερμανικά φύλα φυλή, ή φυλή-κλάδος της ανατολικογερμανικής συνομοσπονδίας φυλών των Βανδάλων, ή ομάδα φυλών (ακόμα και μη γερμανικών στο σύνολό τους) των οποίων είχαν την ηγεσία, που ζούσε στην Πολωνία κατά την εποχή της Ρωμαϊκής Αυτοκρατορίας.

Κατά την ύστερη ρωμαϊκή περίοδο, καθώς η αυτοκρατορία δεχόταν πίεση από πολλούς "βάρβαρους" λαούς, μία ισχυρή ομάδα Βουργουνδών και άλλων φυλών Βανδάλων κινήθηκε δυτικά προς τα ρωμαϊκά σύνορα κατά μήκος της κοιλάδας του Ρήνου, καθιστάμενη γείτονας των βασιλείων των Φράγκων στα βόρεια, και των Αλαμαννών στα νότια. Αρχικώς, εγκαταστάθηκαν στη Βορμς, αλλά αργότερα με τη συνεργασία των Ρωμαίων οι απόγονοί τους εγκαθίδρυσαν το Βασίλειο των Βουργουνδών πολύ πιο νότια και εντός της αυτοκρατορίας αυτή τη φορά, στην περιοχή των δυτικών Άλπεων, όπου συναντιούνται η σημερινή Ελβετία, Γαλλία και Ιταλία. Η περιοχή αυτή έγινε αργότερα μέρος της Φραγκικής Αυτοκρατορίας. Το όνομα του βασιλείου σώζεται σήμερα στην ονομασία της περιφέρειας της Βουργουνδίας, περιοχής της Γαλλίας, η οποία αντιπροσωπεύει μόνο ένα μέρος εκείνου του βασιλείου.

Ένα άλλο κομμάτι των Βουργουνδών παρέμεινε στην πατρίδα τους στη λεκάνη Όντερ-Βιστούλα και σχημάτισε ένα βοηθητικό σώμα στο στρατό των Ούννων του Αττίλα από το 451.
Πριν την ύπαρξη σαφών αποδεικτικών ιστορικών στοιχείων, θεωρείται ότι οι Βουργουνδοί πιθανώς μετανάστευσαν αρχικώς από την ηπειρωτική Σκανδιναβία στο νησί Μπόρνχολμ στη Βαλτική Θάλασσα, και στη συνέχεια στη λεκάνη του Βιστούλα, στο κέντρο της σημερινής Πολωνίας.
Μάρκους Πρελ

Ο Μάρκους Πρελ (γερμ. "Markus Pröll") (γεν. στις 28 Αυγούστου 1979 στο Ράινμπαχ) είναι τερματοφύλακας ποδοσφαίρου από τη Γερμανία, διεθνής με την εθνική ομάδα ελπίδων της χώρας του. Έχει ύψος 1,88 μ. και επί 12 έτη αγωνίστηκε σε υψηλό επίπεδο στις ομάδες της Κολονίας και της Άιντραχτ Φραγκφούρτης. Στις 9/2/2011 υπέγραψε συμβόλαιο ως το τέλος της σεζόν με τον Πανιώνιο.
Δημήτριος Βρανόπουλος

Ο Δημήτριος Βρανόπουλος (1900-1980) ήταν Έλληνας δικηγόρος, διευθυντής Αστυνομίας Πόλεων, βουλευτής και υπουργός Συγκοινωνιών.
Γεώργιος Δούκας

Ο Γεώργιος Δ΄ Δούκας (ρουμανικά: "Gheorghe IV Duca", ) υπήρξε τρεις φορές ηγεμόνας της Μολδαβίας. Νυμφεύθηκε την Αναστασία, κόρη του Ευστράτιου Δαμβία, και αργότερα τη Δάφνη Δόμνα. Γιος του ήταν ο Κωνσταντίνος Δούκας.





Κατηγορία:Ηγεμόνες της Βλαχίας
Ιμπραήμ Πονοσέτσι

Ο Ιμπραήμ Πονοσέτσι (Ibrahim Ponosheci, 1944 – 2008) ήταν Κοσοβάρος – Αλβανός ζωγράφος, ένας από τους πιο σημαντικούς εκπροσώπους της σύγχρονης κοσοβάρικης τέχνης. Γεννήθηκε στις 3 Μαρτίου 1944 στην πόλη Τζακόβα (Gjakova ) του Κοσόβου (Κοσσυφοπεδίου).

right|thumb|300px|"Χωρίς τίτλο". Έργο του Ιμπραήμ Πονοσέτσι
Πέρασε τα μαθητικά του χρόνια στο δημοτικό σχολείο της γενέτειράς του Τζακόβα, ενώ συνέχισε τις γυμνασιακές σπουδές του στο Σχολείο Εφαρμοσμένων Τεχνών στην Πέγια (Peja), όπου φοίτησε για πέντε χρόνια, αποφοιτώντας το 1966 σε ηλικία 19 ετών. Η καλλιτεχνική του έφεση και το ζωγραφικό ταλέντο του εμφανίστηκαν από τα νεανικά του χρόνια, με σχεδιάσματα λουλουδιών, μορφές γερόντων κ. ά. 

Στα 1966 – 1968, ο Πονοσέτσι εργάστηκε στο Παιδαγωγικό Κολλέγιο της Πρίστινα. Υπηρέτησε τη στρατιωτική του θητεία για ένα χρόνο και στη συνέχεια, με υποτροφία, γράφτηκε στην Ακαδημία Καλών Τεχνών του Βελιγραδίου, αποφοιτώντας το 1974. Τελειώνοντας τις σπουδές του, επέστρεψε στην Τζακόβα και εργάστηκε για ένα χρόνο στο εργοστάσιο υφασμάτων “Napredak”. 

To 1980, σε ηλικία 33 ετών, ο Πονοσέτσι προσελήφθη ως λέκτορας στην Ακαδημία Τεχνών της Πρίστινα. Συνέχισε όμως μεταπτυχιακές σπουδές στο Βελιγράδι μέχρι το 1982, αποφοιτώντας με Μάστερ Ζωγραφικής. Στα επόμενα χρόνια και μέχρι το τέλος της ζωής του, ακολούθησε παιδαγωγική σταδιοδρομία ως καθηγητής καλλιτεχνικών και παιδαγωγικών μαθημάτων στο Κολέγιο Εκπαίδευσης στην Τζακόβα.

Κατά τη διάρκεια των διώξεων του αλβανικού πληθυσμού του Κοσόβου από το καθεστώς του Μιλόσεβιτς (Milosevic), ο Πονοσέτσι απολύθηκε από τη θέση του στην εκπαίδευση και τον Απρίλιο του 1999 εκδιώχθηκε, όπως και όλος ο αλβανικός πληθυσμός του Κοσόβου, και εγκαταστάθηκε με την οικογένειά του στην Αυλώνα (αλβαν. Vlora) της Αλβανίας, όπου εργάστηκε ως καθηγητής καλλιτεχνικών μαθημάτων στη δευτεροβάθμια εκπαίδευση.

Μετά από τρεις μήνες διαμονής στην Αλβανία και μετά την εγκατάσταση της ειρηνευτικής δύναμης του ΝΑΤΟ στο Κόσοβο, ο Πονοσέτσι επέστρεψε με την οικογένειά του στην Τζακόβα. To έργο του έτυχε γενικής αναγνώρισης, με επιτυχείς εκθέσεις τόσο στο Κόσοβο όσο και στις χώρες της περιοχής, ενώ ανακηρύχθηκε δια βίου καθηγητής στην Ακαδημία Τεχνών της Πρίστινα. Πέθανε τον Οκτώβριο του 2008.

Ανάμεσα στα έργα του, που παρουσιάστηκαν σε έκθεση στην Εθνική Πινακοθήκη του Κοσόβου στην Πρίστινα το Φεβρουάριο του 2009, περιλαμβάνονταν: «Απόλλων και Δάφνη», «Οικογένεια», «30 Αυγούστου 1944 στην Τζακόβα», «Πιετά», «Συμφωνία», «Τζακόβα», «Δίχως τίτλο» (ξαπλωμένο γυναικείο γυμνό), «Δίχως τίτλο» (όρθια γυμνή κοπέλα με μαύρη γάτα), «Λεμόνια», «Δίχως τίτλο» (βάζα με λουλούδια πάνω σε τραπέζι), «Αυτοπροσωπογραφία», «Γεώργιος Καστρότι – Σκεντέρμπεης» κ. ά.
Δομένικο

Το Δομένικο είναι χωριό του νομού Λάρισας. Διοικητικά ανήκει στον Δήμο Ελασσόνας. Βρίσκεται στα βορειοδυτικά του νομού χτισμένο σε υψόμετρο 280 μέτρων. Απέχει 11 χιλιόμετρα από την έδρα του δήμου, την Ελασσόνα και 409 χλμ. από την Αθήνα. Ο πληθυσμός του σύμφωνα μς την απογραφή του 2001 είναι 677 κάτοικοι.Στην θέση του Δομένικου στην αρχαιότητα βρισκόταν η αρχαία Περραιβική πόλη Χυρετίαι. Η απελευθέρωση από τον οθωμανικό ζυγό θα γίνει κατά την δεύτερη φάση της επέκτασης του Ελληνικού Κράτους στις 6 Οκτωβρίου 1912 από τον Ελληνικό Στρατό.
 
Οι σημαντικότερες εκκλησίες του είναι οι εξής: (1) Άγιοι Ταξιάρχες, (2) Άγιος Γεώργιος, (3) Παναγία Βρυζώστι και (4) Άγιος Αθανάσιος. Η εκκλησία του Αγίου Γεωργίου χτίστηκε εκεί που κάποτε βρισκόταν η Ακρόπολη των αρχαίων Χυρετειών, με μέρος των τειχών να σώζεται ακόμη. Πιο συγκεκριμένα, χτίστηκε στο σημείο που βρισκόταν ναός του Ασκληπιού.
Το χωριό είναι γνωστό για την σφαγή που διέπραξαν οι Ιταλοί, στις 16 Φεβρουαρίου του 1943, κατά την περίοδο της κατοχής. Οι Ιταλοί στρατιώτες έκαψαν το χωριό και σκότωσαν 194 κατοίκους ως αντίποινα για επίθεση που είχαν δεχτεί στην περιοχή από δυνάμεις του ΕΛΑΣ Για τον λόγο αυτό το Δομένικο είναι σήμερα χαρακτηρισμένο με προεδρικό διάταγμα μαρτυρικό χωριό. Έχουν ανεγερθεί μνημεία προς τιμήν των εκτελεσθέντων στην τοποθεσιά "Καυκάκι" (όπου εκτελέστηκαν οι Δομενικιώτες και Μεσοχωρίτες), κοντά στο Δαμάσι και στη θέση "Μαυρίτσα", όπου εκτελέστηκαν οι πρώτοι Δομενικιώτες.
Κατάρριψη πτήσης KAL 007

Η Κατάρριψη πτήσης KAL 007 αφορά την κατάρριψη ενός επιβατηγού νοτιοκορεατικού αεροσκάφους (Korean Air Lines), τύπου Μπόινγκ 747, τζάμπο, που εκτελούσε την "πτήση 007", (KAL-007), που σημειώθηκε στις 1 Σεπτεμβρίου του 1983 από σοβιετικά πολεμικά αεροσκάφη αναχαίτισης, όταν αυτό κατά περίεργο τρόπο, ενώ η κατεύθυνσή του ήταν άλλη, εισήλθε στον εθνικό εναέριο χώρο της Σοβιετικής Ένωσης και σε κλειστό απαγορευμένο τομέα.

Στο αεροσκάφος αυτό επέβαιναν συνολικά 269 άτομα, εκ των οποίων, 23 ήταν μέλη του πληρώματος και τα υπόλοιπα 246 επιβάτες, μεταξύ των οποίων ένα μέλος του Κογκρέσου των ΗΠΑ, ο γερουσιαστής Λώρενς ΜακΝτόναλντ καθώς και 22 παιδιά κάτω των 12 ετών. Η κατάρριψη του αεροσκάφους συνέβη πάνω από τη θάλασσα της Ιαπωνίας, δυτικά της νήσου Σαχαλίνης, όπου όλοι οι επιβαίνοντες βρήκαν τραγικό θάνατο.

Η πολύκροτη αυτή υπόθεση εκ του ιδιαίτερου χαρακτήρα της είχε ως συνέπεια να συνταράξει τις τότε διεθνείς σχέσεις κατά το υφιστάμενο διεθνές αεροπορικό δίκαιο, με μια γενική δυσφορία και κατακραυγή, αλλά και ανησυχία με πολλά ερωτηματικά, τόσο από πλευράς αιτίας κατάρριψης, με τον χαρακτήρα που είχε το αεροσκάφος, του επιβατηγού, όσο και από πλευράς της απόκλισης της πτήσης του.
Αξλ Ρόουζ

Ο Γ. Αξλ Ρόουζ (γεννημένος ως Γουίλιαμ Μπρους Ρόουζ, Τζ., αγγλικά: "William Bruce Rose, Jr.") είναι Αμερικανός μουσικός που έγινε διάσημος ως τραγουδιστής του ροκ συγκροτήματος Guns N' Roses, του οποίου παραμένει επικεφαλής.
Μονερόν

Η νήσος Μονερόν, (ρωσικά: Монерон, ιαπωνικά: 海馬島 Καϊμπάτο ή Τοντομοσίρι), είναι μία ρωσική νήσος που βρίσκεται στη νότια είσοδο του πορθμού Τατάρων, δυτικά του νότιου άκρου της νήσου Σαχαλίνης και Δ.ΒΔ. του πορθμού Λα Περούζ, (μεταξύ Σαχαλίνης και της ιαπωνικής νήσου Χοκάιντο).
Μανώλης Δραγώγιας

right|thumb|300px|"Τοπίο". Έργο του Μανώλη Δραγώγια

Ο Μανώλης Δραγώγιας (1933 - ...) είναι Έλληνας ζωγράφος.
Οδός Ερμού

Η Οδός Ερμού είναι εμπορικός δρόμος στο ιστορικό τρίγωνο της παλαιάς πόλης της Αθήνας. Aν και αρχικά αποτελούσε τμήμα του μικρού δακτυλίου που σχημάτιζε μαζί με τις οδούς Σταδίου και Παναγή Τσαλδάρη, με την Οδό Αθηνάς να διέρχεται καθέτως, μεγάλο μέρος του δρόμου σήμερα είναι πεζοδρομημένο εξυπηρετώντας κατ' εξοχήν εμπορικές χρήσεις. Αντλεί την ονομασία του από τον Ερμή, αγγελιαφόρο των Θεών και προστάτη του εμπορίου και αναπτύσσεται παραλλήλως της οδού Ηφαίστου, όπου λειτουργεί το Δημοπρατήριο των Αθηνών. Έχει μήκος 1,5 χιλιομέτρων. Η οδός Ερμού έχει αδελφοποιηθεί με την οδό Okurayama στο νομό Kanagawa της Ιαπωνίας από το 1988.
Νήσοι Βολκάνο

Οι Νήσοι Βολκάνο, ή Ηφαίστεια νησιά, () αποτελούν μια μικρή ομάδα νήσων που βρίσκονται στον δυτικό Ειρηνικό Ωκεανό μεταξύ των νήσων Μπόνιν και των Μαριάνων νήσων, στο αρχιπέλαγος της Ιαπωνίας.
Βεργούρι

Η Λίμνη Βεργούρι είναι μικρή λίμνη της Αχαΐας στην περιοχή του οροπεδίου της Ρακίτας. Συχνά αναφέρεται και ως "λίμνη του Βεργούρη".
Οδός Αθηνάς

Η Οδός Αθηνάς αποτελεί έναν από τους κεντρικούς δρόμους στην καρδιά της πόλης της Αθήνας, ο οποίος ενώνει το Μοναστηράκι με την Ομόνοια, διερχόμενος από την Πλατεία Κοτζιά και το παλιό Δημαρχείο της Αθήνας, καθώς και την Πλατεία Καραμάνου. Ο δρόμος διέρχεται επίσης μπροστά από την Δημοτική Αγορά των Αθηνών (Βαρβάκειος αγορά) και το Κοινωνικό Παντοπωλείο. Έχει μήκος σχεδόν ενός χιλιομέτρου, από το οποίο τα 80 μέτρα είναι πεζοδρομημένα από το 1999. Διαθέτει δύο λωρίδες κυκλοφορίας (μία ανά κατεύθυνση) και χώρο για στάθμευση.

Πέριξ της οδού, υπάρχουν πολλά νεοκλασικά κτήρια, καταστήματα και πολυκατοικίες, ενώ τα υπόλοιπα είναι μοντέρνας αισθητικής.
Τογιόντα Κιιχίρο

Ο Τογιόντα Κιιχίρο (), 11 Ιουνίου 1894 – 27 Μαρτίου 1952) ήταν Ιάπωνας επιχειρηματίας, ο οποίος το 1937 έθεσε τα θεμέλια για τη δημιουργία της αυτοκινητοβιομηχανίας Toyota Motor Corporation.

Σπούδασε εφαρμοσμένη μηχανική στο Πανεπιστήμιο του Τόκιο. Ταξιδεύοντας σε Ευρώπη και Η.Π.Α. κατά τη δεκαετία του 1920, ήρθε σε επαφή με την αυτοκινητοβιομηχανία, έναν κλάδο που εκείνη την περίοδο αποκτούσε τεράστια σημασία για τις εθνικές οικονομίες.

Το Σεπτέμβριο του 1934, ο Τογιόντα και η ομάδα μηχανικών του κατασκεύασαν τον πρώτο δικό τους κινητήρα εσωτερικής καύσης για αυτοκίνητο. Ήταν εξακύλινδρος, χωρητικότητας 3.389 κ.εκ. και απέδιδε 65 ίππους.

Το 1967 η παραγωγή της εταιρείας ξεπέρασε τα 1.000.000 αυτοκίνητα ανά έτος. Ακόμη, πέραν της ίδιας της Toyota, η μεγαλύτερη κληρονομιά που άφησε στον κόσμο ο Τογιόντα είναι το σύστημα παραγωγής της. Η φιλοσοφία «just-in-time» του Κιιχίρο, που προέβλεπε την παραγωγή μόνο συγκεκριμένων ποσοτήτων αγαθών που είχαν ήδη παραγγελθεί, με αποτέλεσμα να περιοριστεί η σπατάλη και η φθορά στο ελάχιστο, αποτέλεσαν τον πιο βασικό παράγοντα ανάπτυξης αυτού του συστήματος. Με τον καιρό, η πρακτική αυτή άρχισε να υιοθετείται από αυτοκινητοβιομηχανίες σε όλο τον κόσμο.
Αικατερίνη Κορνάρο

Η Αικατερίνη Κορνάρο ("Caterina Cornaro", 25 Νοεμβρίου 1454 – 10 Ιουλίου 1510) ήταν η τελευταία βασίλισσα της Κύπρου από τις 26 Αυγούστου 1474 ως τις 26 Φεβρουαρίου 1489, και είχε ανακηρυχτεί "Κόρη του Αγίου Μάρκου" προκειμένου η Δημοκρατία της Βενετίας να είχε τη δυνατότητα να πάρει τον έλεγχο της Κύπρου μετά το θάνατο του συζύγου της Ιάκωβου Β΄.
Νικόλαος Παπανικολάου

Ο Νικόλαος Παπανικολάου ήταν Έλληνας πολιτικός.

Σπούδασε ιατρική και φιλοσοφία και άσκησε το ιατρικό επάγγελμα στη Κύμη. Ασχολήθηκε με την πολιτική διατελώντας για μεγάλο χρονικό διάστημα δήμαρχος Κύμης και βουλευτής Ευβοίας & Καρυστίας.

Ήταν παντρεμένος με την Μαρία Κριτσούτα και είχε αποκτήσει αρκετά παιδιά μεταξύ των οποίων τον Γεώργιο, διάσημο ιατρό, γνωστό και από το τεστ Παπ, την Νίνα κ.α. Κόρη της Νίνας ήταν η εκδότρια Νανά Καλλιανέση.
Darksiders

Το Darksiders είναι βιντεοπαιχνίδι hack and slash το οποίο κυκλοφόρησε στις 5 Ιανουαρίου 2010 στην Αμερική και στις 7 Ιανουαρίου του 2010 στην Ευρώπη.

Ένα remaster του παιχνιδιού με τίτλο "Darksiders: Warmastered Edition" κυκλοφόρησε στις 29 Νοεμβρίου του 2016 για τα Microsoft Windows και το Steam, και στις 22 Νοεμβρίου για το PlayStation 4 και το Xbox One, στις 23 Μαΐου του 2017 για το Wii U, ενώ στις 2 Απριλίου του 2019 θα κυκλοφορήσει για το Switch.

Το παιχνίδι πούλησε περισσότερα από 1 εκατομμύριο κομμάτια παγκοσμίως.
PC SYSTEMS

Η PC SYSTEMS (Συστήματα Μικροϋπολογιστών) είναι ελληνική εταιρεία η οποία δραστηριοποιείται στο χώρο της Πληροφορικής από το 1987 και είναι μέλος της ΣΕΠΕ. Είναι εισηγμένη στο Ελληνικό Χρηματιστήριο από τον Απρίλιο του 2000 (ASE: PSYST). Βασικός μέτοχος της εταιρείας είναι ο εφοπλιστής Γιώργος Οικονόμου.

Τα γραφεία της επιχείρησης βρίσκονται στην Αθήνα, σε ιδιόκτητο – κεντρικό κτίριο στην Μεταμόρφωση Αττικής. Οι υπηρεσίες της εταιρείας καλύπτουν όλο τον χώρο της πληροφορικής στην Ελλάδα όπως είναι οι τηλεπικοινωνίες, ιντερνέτ, συμβουλευτικές υπηρεσίες στο χώρο των υπολογιστών, ανάπτυξη λογισμικού κ.α.. 

Επίσης η PC SYSTEMS έχει παρουσία και στο χώρο της υγείας, μέσω του τομέα της ιατρικής τηλεμετρίας (ανάπτυξη λογισμικού τηλεϊατρικής).
Thousand Foot Krutch

Οι Thousand Foot Krutch ή αλλιώς TFK είναι μια χριστιανική ροκ μπάντα που κατάγεται από τον Καναδά. Έχουν κυκλοφορήσει 8 άλμπουμ: Set It Off (2001), Phenomenon (2003), The Art of Breaking (2005), The Flame In All of Us (2007), Welcome to the Masquerade (2009), The End Is Where We Begin(2012), Oxygen:Inhale(2014), και Exhale(2016) . Ο τραγουδιστής Trevor McNevan και ο ντράμερ Steve Augustine είναι επίσης τα ιδρυτικά μέλη της μπάντας FM Static. Οι ΤFK έχουν πουλήσει πάνω από 1 εκατομμύριο άλμπουμ παγκοσμίως. Τα πιο αναγνωρισμένα τραγούδια τους είναι το "Bring Me to Life", "Move", "Be Somebody", "Courtesy Call", "War Of Change" και το "Phenomenon"και το"fly on the wall".
Νίκος Καλλιανέσης

Ο Νίκος Καλλιανέσης (6 Αυγούστου 1894 - 25 Μαΐου 1975) ήταν Έλληνας αξιωματικός του Βασιλικού Ναυτικού και ιδρυτής των εκδόσεων Κέδρος.
Άβυθος

Η Άβυθος είναι πολύ μικρή λίμνη στην Κεφαλλονιά. Βρίσκεται βορειοδυτικά του Πόρου και είναι κοντά στη µικρή ορεινή κοινότητα Άγιος Νικόλαος.

Σύμφωνα με λαογραφικά στοιχεία το όνομά της προέρχεται από τη μη εξακρίβωση του βάθους της με επιστημονικά όργανα και γι' αυτό είναι περιφραγμένη και δεν είναι προσιτή στους επισκέπτες. Αναβλύζει αδιάκοπα νερό. Ονομάζεται και "Άκωλη" ή "Μεγάλη Άκωλη".
Αλέξανδρος Γεωργιάδης

Ο Αλέξανδρος Γεωργιάδης ήταν σημαντικός οπλαρχηγός Μακεδονομάχος από την Κλεισούρα Καστοριάς.
Βυζαντινή Ρητορική

Η Βυζαντινή Ρητορική αποτελεί μέρος της Λόγιας Βυζαντινής Γραμματείας και περιλαμβάνει τα ελληνόγλωσσα ρητορικά κείμενα που συνέγραψαν Βυζαντινοί ρήτορες, μέσα στα συμβατικά χρονικά όρια της πολιτικής ιστορίας της Βυζαντινής Αυτοκρατορίας (από το 324 έως το 1453). Βασικά χαρακτηριστικά της είναι η εκτεταμένη χρήση κοινών τόπων, η ηθελημένη αοριστία, οι άμεσες ή έμμεσες παραπομπές στην ελληνική μυθολογία και στους αρχαίους Έλληνες συγγραφείς, η ιδιαίτερη φροντίδα για τον "ελληνισμό" της φράσεως και για την "περιβολή", δηλαδή για το γλωσσικό περίβλημα των διανοημάτων. Υπό το βάρος του αττικισμού, η γλώσσα της βυζαντινής ρητορικής γίνεται ενίοτε δύσκαμπτη και δυσνόητη. Επειδή στο Βυζάντιο η ρητορική παιδεία ήταν προϋπόθεση εκ των ων ουκ άνευ για την ανάρρηση στα κρατικά αξιώματα και για την κοινωνική καταξίωση, όλοι ανεξαιρέτως οι "ελλόγιμοι" άνδρες της Αυτοκρατορίας ασχολήθηκαν με τη ρητορική.
Κιμ Ιλ-σονγκ

Ο Κιμ Ιλ-σονγκ ή Κιμ Ιλ Σουνγκ (γνωστός στην ΕΣΣΔ με το όνομα Ιρσέν Χεντζίκοβιτς Κιμ, 15 Απριλίου 1912 - 8 Ιουλίου 1994), γνωστός και ως "Μεγάλος Ηγέτης", "Ο Πρόεδρος" (수령님), "Αρχιστράτηγος" (대원수), ήταν από το 1948 μέχρι το θάνατό του ο απόλυτος ηγέτης της Βόρειας Κορέας. Από νεαρή ηλικία συμμετείχε στον αντιιαπωνικό αγώνα και αναδείχθηκε ηγέτης των Κορεατών ανταρτών, ώσπου αναγκάστηκε να καταφύγει στη Σοβιετική Ένωση. Επανήλθε στην Κορέα με την ήττα της Ιαπωνίας το 1945 και την σοβιετική κατοχή του βόρειου τμήματος της Κορεατικής χερσονήσου. Το 1948, με σοβιετική υποστήριξη, ίδρυσε τη Λαοκρατική Δημοκρατία της Κορέας, η οποία το 1950 ήρθε σε σύγκρουση με το έτερο κράτος της Κορεατικής χερσονήσου, την υπό αμερικανική κηδεμονία Νότια Κορέα. Μετά τον πόλεμο και υπό την απόλυτη εξουσία του Κιμ Ίλ-σονγκ η Βόρεια Κορέα είχε μεγάλη οικονομική και πολιτιστική ανάπτυξη. Από το 1950 ο Κιμ Ίλ-σονγκ ανέπτυξε την ιδεολογία Τζούτσε, η οποία βαθμιαία αντικατέστησε τον μαρξισμό-λενινισμό ως επίσημη ιδεολογία της Βόρειας Κορέας. Ο ηγετικός ρόλος που έπαιξε στον αγώνα κατά του ιαπωνικού ζυγού, οι επιτυχίες του κατά τη διάρκεια του πολέμου της Κορέας και η οικονομική άνθιση μετά τον πόλεμο δημιούργησαν ένα τεράστιο κύμα προσωπολατρίας για αυτόν. Χιλιάδες τραγούδια, θεατρικές παραστάσεις και πίνακες ζωγραφικής έχουν δημιουργηθεί για το πρόσωπό του, ενώ αγάλματα και πορτραίτα του υπάρχουν σε κάθε δημόσιο χώρο στη Βόρεια Κορέα. Όταν ανακοινώθηκε ο θάνατός του το 1994, εκατομμύρια ανθρώπων θρηνούσαν σε κατάσταση υστερίας, ενώ υπήρξαν και αυτοκτονίες.

Σύμφωνα με το Σύνταγμα της χώρας, "η Λαοκρατική Δημοκρατία της Κορέας είναι ένα κράτος που καθοδηγείται από την ιδεολογία Τζούτσε και ενσαρκώνει τις ιδέες και την ηγεσία του Κιμ Ίλ-σονγκ, του ιδρυτή της χώρας και πατέρα της Κορέας". Η ιδεολογία και η ζωή του διδάσκεται στα σχολεία της χώρας, ενώ η Κρατική Τηλεόραση αρχίζει το πρόγραμμά της με τον ύμνο Το τραγούδι του Στρατηγού Κιμ Ίλ-σονγκ και το πορτραίτο του. Παρότι έχει πεθάνει εδώ και σχεδόν δύο δεκαετίες, οι Βορειοκορεάτες συμπεριφέρονται σαν να ζει ακόμα, ενώ η λατρεία για αυτόν εντάθηκε μετά το θάνατό του. Το Ιούλιο του 2012 ένα 14χρονο κορίτσι πνίγηκε προσπαθώντας να σώσει τα πορτραίτα του Κιμ Ίλ-σονγκ και του γιου του από μια πλημμύρα που έπληττε το σπίτι της.